A Bizottság határozata

(2001. március 12.)

a Bursaphelenchus xylophilus (Steiner et Buhrer) Nickle et al. (a fenyőfa fonalférge) elterjedése elleni, Portugáliának az attól ismerten mentes területein kívüli más területeire vonatkozó ideiglenes kiegészítő intézkedéseknek a tagállamok számára történő előírásáról

(az értesítés a C(2001) 692. számú dokumentummal történt)

(2001/218/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a növényeket vagy növényi termékeket károsító szervezeteknek a Közösségbe való behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre [1] és különösen annak 16. cikke (3) bekezdésére,

mivel:

(1) Ha valamelyik tagállam úgy véli, hogy fennáll a Bursaphelenchus xylophilus (Steiner et Buhrer) Nickle et al. (a fenyőfa fonalférge) valamelyik másik tagállamból a területére történő behurcolásának közvetlen veszélye, akkor e veszély elleni védekezés céljából kiegészítő intézkedéseket hozhat.

(2) Portugália 1999. június 25-én értesítette a többi tagállamot és a Bizottságot arról, hogy a területéről származó néhány fenyőfamintát a fenyőfa fonalférgével fertőzöttnek találtak. A Portugália által nyújtott kiegészítő jelentések azt jelezték, hogy még több fenyőfamintán mutatták ki e fertőzést.

(3) A fent említett információk alapján Svédország 1999. szeptember 29-én a fenyőfa fonalférge Portugáliából történő behurcolása elleni védelem megerősítése céljából a Portugáliát elhagyó összes fára vonatkozóan különleges hőkezelést és növényútlevél alkalmazását tartalmazó bizonyos kiegészítő intézkedéseket fogadott el.

(4) Eddig még nem lehetett meghatározni a fertőzés forrását, bár egyes adatok azt jelzik, hogy a csomagolóanyag a legvalószínűbb fertőzési útvonal.

(5) A Bizottság 2000/58/EK határozatával [2] Portugáliának a szervezettől ismerten mentes területein kívüli más területeire vonatkozóan átmenetileg felhatalmazta a tagállamokat a fenyőfa fonalférgének elterjedése elleni kiegészítő intézkedések elfogadására.

(6) Az Élelmiszerügyi és Állat-egészségügyi Hivatal (FVO) által 2000 májusában és októberében végzett felmérésből és a Portugália által nyújtott további információkból kitűnik, hogy a mentesítési program alkalmazásának eredményeképpen a növény-egészségügyi helyzet javult. A felmérés során azonban még találtak a fenyőfa fonalférge által okozott fertőzés tüneteit mutató fákat olyan területeken, ahol ennek a szervezetnek az előfordulása korábban ismert volt.

(7) A többi tagállam által a területükről származó Abies Mill., Cedrus Trew., Larix Mill., Picea A. Dietr., Pinus L., Pseudotsuga Carr és Tsuga Carr. faanyagán, hántolt fakérgén és növényein végzett hatósági vizsgálatok során a kiválasztott és megvizsgált minták egyikét sem találták pozitívnak a fenyőfa fonalférgének jelenlétére vonatkozóan.

(8) Emiatt Portugália esetében folytatni kell a különös intézkedések alkalmazását. A többi tagállam számára saját maguk megvédésének céljából szükségessé válhat további kiegészítő intézkedések elfogadása.

(9) A fenti intézkedéseknek a faanyagnak, a hántolt fakéregnek és a gazdanövényeknek a Portugáliában körülhatárolt területeken belüli, valamint e területekről Portugália más területeire és a többi tagállamba történő mozgására kell vonatkozniuk.

(10) Szükséges továbbá, hogy Portugália folytassa a fenyőfa fonalférgének elterjedését megelőző intézkedések alkalmazását a szervezet kiirtásának céljából.

(11) A szükséghelyzeti intézkedések hatását 2001 és 2002 során folyamatosan értékelni kell, különösen a Portugália és a tagállamok által nyújtandó információk alapján. Ha nyilvánvalóvá válik az, hogy az e határozatban említett intézkedések nem elegendőek a fenyőfa fonalférge elterjedésének megelőzésére, vagy nem tartják be ezeket az intézkedéseket, akkor szigorúbb vagy alternatív intézkedéseket kell előirányozni.

(12) Az e határozatban előírt intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Ebben a határozatban:

- "a fenyőfa fonalférge" a Bursaphelenchus xylophilus (Steiner et Buhrer) Nickle et al. szervezet,

- "fogékony faanyag és fakéreg" a tűlevelűek (Coniferales) faanyaga és hántolt fakérge, a Thuja L. faanyagának és fakérgének kivételével,

- "fogékony növények" az Abies Mill., Cedrus Trew., Larix Mill., Picea A. Dietr., Pinus L., Pseudotsuga Carr. és Tsuga Carr. (a termések és a magok kivételével).

2. cikk

Portugália 2002. február 28-ig biztosítja, hogy az e határozat mellékletében meghatározott feltételeket betartják a fogékony faanyagra, fakéregre és növényekre vonatkozóan, amelyeket az 5. cikk szerint körülhatárolt portugáliai területeken belül, valamint onnan más portugáliai területekre vagy más tagállamokba szállítanak.

Az e határozat mellékletének 1. részében meghatározott feltételeket csak a Portugáliában körülhatárolt területeket 2001. február 28-át követően elhagyó szállítmányokra vonatkozóan kell alkalmazni.

3. cikk

A Portugálián kívüli rendeltetési tagállamok:

a) a Portugáliában körülhatárolt területekről a saját területükre érkező fogékony faanyag-, fakéreg- és növényszállítmányokat a fenyőfa fonalférgének jelenlétére vonatkozó vizsgálatoknak vethetik alá;

b) további megfelelő lépéseket tehetnek az ilyen szállítmányok hatósági nyomon követésére vonatkozóan annak megállapítása céljából, hogy a szállítmányok megfelelnek-e az e határozat mellékletében meghatározott feltételeknek.

4. cikk

A tagállamoknak az országuk területéről származó fogékony faanyag, fakéreg és növények esetében a fenyőfa fonalférgének jelenlétére vonatkozó hatósági felméréseket kell végezniük annak meghatározása céljából, hogy van-e a fenyőfa fonalférge által okozott fertőzésre utaló bizonyíték.

A 2000/29/EK irányelv 16. cikke (1) bekezdése rendelkezéseinek sérelme nélkül, amennyiben az első bekezdésben előírt felmérések eredményei a fenyőfa fonalférgének előfordulását jelzik olyan területeken, ahol korábban ez a szervezet ismeretlen volt, akkor a tagállamok erről 2001. november 15-ig értesítik a többi tagállamot és a Bizottságot.

5. cikk

Portugália – a 4. cikkben említett felmérések eredményeit figyelembe véve – meghatározza azokat a területeket, ahol a fenyőfa fonalférge ismerten nem fordul elő, és körülhatárolja azokat a területeket (a továbbiakban: körülhatárolt területek), amelyek részben a fenyőfa fonalférge ismert előfordulási területeiből, részben pedig az e területek körül pufferzónaként kijelölt, legalább 20 km szélességű területekből állnak.

A Bizottság összeállítja azon területek jegyzékét, ahol a fenyőfa fonalférge ismerten nem fordul elő, és átadja ezt a jegyzéket a Növény-egészségügyi Állandó Bizottságnak és a tagállamoknak. Az összes olyan portugáliai területet, amely nem szerepel a fenti jegyzékben, körülhatárolt területnek kell tekinteni.

A második bekezdés első mondatában említett területek jegyzékét a 4. cikk második bekezdésében említett felmérés eredményei és a 2000/29/EK irányelv 16. cikkének (1) bekezdése szerint közölt megállapítások alapján a Bizottság kiigazítja.

6. cikk

Ezt a határozatot legkésőbb 2001. december 15-ig felül kell vizsgálni.

7. cikk

A 2000/58/EK határozat e határozat hatálybalépésének napján hatályát veszti.

8. cikk

Ennek a határozatnak a tagállamok a címzettjei.

Kelt Brüsszelben, 2001. március 12-én.

a Bizottság részéről

David Byrne

a Bizottság tagja

[1] HL L 169., 2000.7.10., 1. o.

[2] HL L 21., 2000.1.26., 36. o.

--------------------------------------------------

MELLÉKLET

A 2. cikk alkalmazásában a következő feltételeknek kell teljesülniük.

1. A 2. pontban említett előírások sérelme nélkül az alábbiaknak a körülhatárolt területekről a Portugálián belüli nem körülhatárolt területekre vagy más tagállamokba történő szállítása esetén:

a) a fogékony növényeket – a 92/105/EGK bizottsági irányelv [1] előírásaival összhangban elkészített és kiállított – növényútlevél kíséri, miután:

- a növényeket hatóságilag ellenőrizték, és a fenyőfa fonalférgének jeleitől és az az által okozott tünetektől mentesnek találták, és

- a termőhelyen vagy annak közvetlen környezetében az utolsó teljes vegetációs időszak kezdete óta nem észlelték a fenyőfa fonalférgének tüneteit;

b) a fogékony faanyaghoz és hántolt fakéreghez a következő formájú faanyagok kivételével:

- faforgács, fűrészpor, fahulladék vagy más törmelék, amely egészében vagy részben e tűlevelűekből származik,

- csomagolóládák, rekeszek vagy dobok,

- szállítódeszkák, szekrényes rakodólapok és egyéb raklapok,

- alomfa, térköztartók és állványok,

de beleértve azokat, amelyek nem tartották meg természetes gömbfa formájukat, szintén az 1. a) pontban említett növényútlevél kísér, miután a faanyag és a hántolt kéreg megfelelő hőkezelésen esett át, amelynek során a fenyőfa élő fonalférgétől való mentesítés céljából a fa 30 percen át elérte a legalább 56 °C-os maghőmérsékletet;

c) az egészében vagy részben e tűlevelűekből származó faforgács, fűrészpor, fahulladék vagy más törmelék fogékony faanyaga esetében is mellékelni kell az említett növényútlevelet, miután a fenyőfa élő fonalférgétől való mentesítés céljából átesett a megfelelő füstöléses kezelésen;

d) az alomfa, térköztartók és állványok – beleértve azokat is, amelyek nem tartották meg természetes gömbfa formájukat – fogékony faanyagának:

- kéregmentesnek kell lennie,

- mentesnek kell lennie a 3 milliméteresnél nagyobb átmérőjű, rovarlárvák által rágott járatoktól,

- a fa feldolgozáskor elért nedvességtartalmának a szárazanyag százalékában kifejezve 20 %-nál kevesebbnek kell lennie;

e) a csomagolóládák, rekeszek, dobok és hasonló csomagolóanyagok, szállítódeszkák, szekrényes rakodólapok és egyéb raklapok, illetve raklapkeretek fogékony faanyagának – akár ténylegesen használják bármilyen tárgy csomagolására, akár nem – a fenyőfa élő fonalférgétől való mentesítés céljából át kell esnie a megfelelő hőkezelésen (amelynek során a fa maghőmérséklete 30 percen át eléri az 56 °C-ot), nyomáskezelésen (impregnálás) vagy füstölésen, és azt el kell látni egy hivatalosan jóváhagyott, kezelést igazoló jelzéssel, amely lehetővé teszi annak azonosítását, hogy a kezelést hol és ki végezte, vagy ahhoz mellékelni kell az elvégzett intézkedéseket tanúsító, említett növényútlevelet.

2. A portugáliai körülhatárolt területeken belül történő szállítás esetén:

a) a fogékony növényeket:

- amelyek olyan termőhelyről származnak, ahol vagy amelynek közvetlen közelében az utolsó teljes vegetációs ciklus kezdete óta nem észlelték a fenyőfa fonalférge által okozott tüneteket, és amely a hatósági ellenőrzések során a fenyőfa fonalférgének jeleitől és az az által okozott tünetektől mentesnek bizonyult, az említett növényútlevél kíséri a termőhelyről történő elszállítás során,

- amelyek olyan termőhelyről származnak, ahol vagy amelynek a közvetlen közelében az utolsó teljes vegetációs ciklus kezdete óta észlelték a fenyőfa fonalférge által okozott tüneteket, vagy amelyet a fenyőfa fonalférge által fertőzött területként ismertek el, nem szabad elszállítani a termőhelyről, és égetéssel kell megsemmisíteni,

- amelyek olyan helyen – például erdőben, nyilvános vagy magánkertben – nőttek, amelyet a fenyőfa fonalférgével fertőzött területként ismertek el, vagy amelyek rossz egészségi állapotot mutatnak, vagy mentési területeken vannak:

- ha a november 1. és április 1. közötti időszakban azonosították őket, akkor az adott időszakban ki kell vágni, vagy

- ha az április 2. és október 31. közötti időszakban azonosították őket, akkor azonnal ki kell vágni, és

- ha az 5. cikk rendelkezései szerint kijelölt pufferzónán belül találhatók, meg kell vizsgálni a fenyőfa fonalférgének jelenlétére vonatkozóan. Ha a szervezet jelenléte bebizonyosodik, akkor a körülhatárolt területek határait ennek megfelelően meg kell változtatni;

b) a november 1. és április 1. közötti időszakban a gömbfa vagy fűrészáru formájában lévő kérges vagy kéreg nélküli fogékony faanyagot, beleértve azokat is, amelyek nem tartották meg természetes gömbfa formájukat:

i. amelyet mentési vagy rossz egészségi állapot bármely tünetét mutató területről származó, a fenyőfa fonalférgével fertőzöttnek bizonyult fákból nyertek, április 2. előtt:

- hatósági ellenőrzés mellett a megfelelő helyen égetéssel meg kell semmisíteni, vagy

- hatósági ellenőrzés mellett el kell szállítani:

- feldolgozóüzembe forgácsolásra és az üzemben történő helyszíni felhasználásra, vagy

- ipari üzembe az üzemben fűtőanyagként történő helyszíni felhasználásra, vagy

- feldolgozóüzembe, ahol a fát:

- olyan módon hőkezelik, hogy a faanyag maghőmérséklete 30 percen át elérje a legalább 56 °C-ot, vagy

- forgácsolják és füstölik a fenyőfa élő fonalférgeitől való mentesítés céljából;

ii. az i. alpontban említetteken kívüli fákból nyert faanyag esetében a faanyagot:

a fenyőfa fonalférge és a Monochamus spp. jelenlétére vonatkozó vizsgálatoknak vetik alá; ha a jelenlétet megerősítik, akkor a fát az i. alpontban említett rendelkezéseknek kell alávetni; ha a jelenlétet megcáfolják, akkor hatósági ellenőrzés mellett feldolgozóüzembe lehet szállítani további, szálfaként való felhasználásra, vagy a korlátozás révén hatósági ellenőrzés mellett Portugálián belül a körülhatárolt területeken kívüli, a Bizottságnak bejelentett, jóváhagyott feldolgozóüzembe szállítható, ahol a november 1. és április 1. közötti időszakban:

- olyan módon hőkezelik, hogy a faanyag maghőmérséklete 30 percen át elérje a legalább 56 °C-ot. Ennek a hőkezelt faanyagnak a további szállítása megengedett, ha a faanyaghoz mellékelik az említett növényútlevelet, vagy

- forgácsolják és füstölik a fenyőfa élő fonalférgétől való mentesítés céljából. Ennek a füstkezelt faanyagnak a további szállítása megengedett, ha mellékelik hozzá az említett növényútlevelet, vagy

- forgácsolják, és ipari célra használják a fenti üzemben, vagy

- hatósági ellenőrzés mellett üzembe szállítják, ahol a faanyagot:

- olyan módon hőkezelik, hogy a faanyag maghőmérséklete 30 percen át elérje a legalább 56 °C-ot, vagy

- forgácsolják és füstölik a fenyőfa élő fonalférgétől való mentesítés céljából, vagy

- forgácsolják, és ipari célokra felhasználják;

c) az április 2. és október 31. közötti időszakban a gömbfa vagy fűrészáru formájában lévő kérges vagy kéreg nélküli fogékony faanyagot, beleértve azokat is, amelyek nem tartották meg természetes gömbfa formájukat:

i. amelyet mentési vagy rossz egészségi állapot bármely tünetét mutató területről származó, a fenyőfa fonalférgével fertőzöttnek bizonyult fákból nyertek:

- hatósági ellenőrzés mellett a megfelelő helyen égetéssel haladéktalanul meg kell semmisíteni, vagy

- az erdőn kívüli megfelelő helyen azonnal hántolni kell, mielőtt hatósági felügyelet mellett tárolóhelyekre – ahol a fát egy megfelelő rovarölő szerrel kezelik, vagy ahol legalább a fent említett időszakban megfelelő nedves tárolási lehetőségek állnak rendelkezésre – szállítják, ipari üzembe történő továbbszállítás céljából, ahol:

- azonnal forgácsolják, és ipari célokra felhasználják, vagy

- az üzemen belül azonnal fűtőanyagként felhasználják, vagy

- haladéktalanul hőkezelik olyan módon, hogy a faanyag maghőmérséklete 30 percen át elérje a legalább 56 °C-ot, vagy

- azonnal forgácsolják és füstölik a fenyőfa élő fonalférgétől való mentesítés céljából;

ii. az i. alpontban említetteken kívüli fákból nyert faanyagot a kidöntés helyén vagy annak közvetlen környezetében azonnal hántolni kell és:

- a fenyőfa fonalférge és a Monochamus spp. jelenlétére vonatkozó vizsgálatoknak kell alávetni; ha a jelenlétet megerősítik, akkor a faanyagot az i. alpontban említett rendelkezéseknek kell alávetni; ha a jelenlétet megcáfolják, akkor a faanyagot hatósági ellenőrzés mellett feldolgozóüzembe lehet szállítani szálfaként történő további felhasználásra, vagy

- hatósági ellenőrzés mellett olyan üzembe szállítják, ahol a faanyagot:

- forgácsolják, és ipari célokra felhasználják, vagy

- olyan módon hőkezelik, hogy a faanyag maghőmérséklete 30 percen át elérje a legalább 56 °C-ot, vagy

- forgácsolják és füstölik a fenyőfa élő fonalférgétől való mentesítés céljából;

d) a fogékony fakérget:

- égetéssel megsemmisítik, vagy ipari feldolgozóüzemben fűtőanyagként felhasználják, vagy

- olyan módon hőkezelik, hogy a fakéreg egészének hőmérséklete 30 percen át elérje a legalább 56 °C-ot, vagy

- füstölik a fenyőfa élő fonalférgétől való mentesítés céljából;

e) a kidöntéskor keletkező fogékony fahulladékot hatósági felügyelet mellett megfelelő helyen el kell égetni:

- a november 1. és április 1. közötti időszakban ezen időszak alatt, vagy

- az április 2. és október 31. közötti időszakban azonnal;

f) a fafeldolgozás során keletkező fogékony fahulladékot hatósági felügyelet mellett a megfelelő helyen azonnal el kell égetni, vagy ipari feldolgozóüzemben fűtőanyagként kell felhasználni, vagy füstölésnek kell alávetni a fenyőfa élő fonalférgétől való mentesítés céljából;

g) a csomagolóládák, rekeszek, dobok és hasonló csomagolóanyagok, szállítódeszkák, szekrényes rakodólapok és egyéb raklapok, raklapkeretek, alomfa, térköztartók és állványok – beleértve azokat is, amelyeket nem tartották meg természetes gömbfa formájukat – fogékony faanyagának:

- kéregmentesnek kell lennie,

- mentesnek kell lennie a 3 milliméteresnél nagyobb átmérőjű, rovarlárvák által rágott járatoktól,

- a fa feldolgozáskor elért nedvességtartalmának a szárazanyag százalékában kifejezve 20 %-nál kevesebbnek kell lennie.

[1] HL L 4., 1993.1.8., 22. o.

--------------------------------------------------